ขสมก. จัดรถโดยสารให้บริการ 3 เส้นทาง อำนวยความสะดวกให้กับประชาชนเดินทางไปร่วมพิธี 13 ตุลาคมนี้
ขสมก. จัดรถโดยสารให้บริการ 3 เส้นทาง อำนวยความสะดวกให้กับประชาชนเดินทางไปร่วมพิธี 13 ตุลาคมนี้นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ หรือ ขสมก. เปิดเผยว่า ตามที่รัฐบาลกำหนดจัดพิธีบำเพ็ญกุศลและกิจกรรมน้อมรำลึก เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันที่ 13 ตุลาคมนี้ พร้อมเชิญชวนประชาชนเข้าร่วมพิธี เพื่อน้อมรำลึกในพระมหากรุณาธิคุณ โดยกิจกรรมสำคัญประกอบด้วย พิธีทำบุญตักบาตร พิธีวางพวงมาลา พิธีถวายบังคม พิธีจุดเทียนและการแสดงดนตรี “สายน้ำแห่งความห่วงใย สู่ไทยทั่วหล้า” เพื่อน้อมรำลึกในพระมหากรุณาธิคุณ ณ ท้องสนามหลวง ขสมก.จึงจัดเดินรถโดยสารเฉพาะกิจ (จอดรับ - ส่งทุกป้าย) ให้บริการฟรี จำนวน 3 เส้นทาง เพื่ออำนวยความสะดวกให้กับประชาชนที่จะเดินทางไปร่วมกิจกรรมดังกล่าว โดยเส้นทางที่ 1 อนุสาวรีย์ชัยสมรภูมิ - สนามหลวง จอดรับ - ส่ง บริเวณหน้ากองสลากเก่า จำนวน 7 คัน เส้นทางที่ 2 หัวลำโพง - สนามหลวง จอดรับ - ส่ง บริเวณหน้ากองสลากเก่า จำนวน 5 คัน และเส้นทางที่ 3 วงเวียนใหญ่ - สนามหลวง จอดรับ - ส่ง บริเวณหน้ากองสลากเก่า จำนวน 5 คันรถโดยสารทั้ง 3 เส้นทางจะให้บริการ ตั้งแต่เวลา 17.00น.- 22.00 น. หรือจนกว่าจะส่งประชาชนออกจากพื้นที่หมด